NARIADENIE KOMISIE (ES) č. 179/2008
z 28. februára 2008,
ktorým sa povoľuje predĺženie platnosti zmlúv o súkromnom skladovaní bravčového mäsa
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 2759/75 z 29. októbra 1975 o spoločnej organizácii trhu s bravčovým mäsom (1), a najmä na jeho článok 4 ods. 6 a článok 5 ods. 4,
keďže:
(1)
Nariadením Komisie (ES) č. 1267/2007 (2) sa ustanovuje poskytovanie pomoci na súkromné skladovanie bravčového mäsa, pokiaľ ide o zmluvy, ktoré sa vzťahujú na obdobie skladovania 3, 4 alebo 5 mesiacov.
(2)
Stav v odvetví bravčového mäsa na trhu Spoločenstva ešte neposkytuje viditeľné znaky zotavenia cien jatočných tiel ošípaných a z tohto dôvodu je nutné umožniť jedno predĺženie platnosti zmlúv o skladovaní, ktoré sa uzatvorili na základe nariadenia (ES) č. 1267/2007 o obdobie najviac 3 mesiacov.
(3)
Opatrenia ustanovené v tomto nariadení sú v súlade so stanoviskom Riadiaceho výboru pre bravčové mäso,
PRIJALA TOTO NARIADENIE:
Článok 1
Na žiadosť zainteresovaného subjektu sa dĺžka skladovania predĺži jedenkrát v prípade prebiehajúcich zmlúv o súkromnom skladovaní. Toto predĺženie nemôže presiahnuť 3 mesiace a vzťahuje sa na celkové množstvo ustanovené v danej zmluve o skladovaní. Žiadosť o predĺženie sa intervenčnej agentúre predloží najneskôr tri pracovné dni pred ukončením platnosti danej zmluvy o skladovaní.
V prípade predĺženia sa výška pomoci zvýši v súlade s článkom 1 ods. 2 nariadenia (ES) č. 1267/2007.
Článok 2
Toto nariadenie nadobúda účinnosť dňom jeho uverejnenia v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 28. februára 2008